สภาสตรีฯ ประดิษฐ์ดอกไม้จันทน์ เพื่องานพระราชพิธีถวายพระเพลิงพระบรมศพ - Manager Online
สภาสตรีฯ ประดิษฐ์ดอกไม้จันทน์ เพื่องานพระราชพิธีถวายพระเพลิงพระบรมศพ
19 พฤษภาคม 2560 17:07 น. (แก้ไขล่าสุด 19 พฤษภาคม 2560 18:04 น.)
สภาสตรีแห่งชาติฯ ร้อยรวมใจสตรีไทยประดิษฐ์ดอกไม้จันทน์ 109,998 ดอก มี 4 แบบ “ดอกดารารัตน์-ดอกกุหลาบ-ดอกกล้วยไม้-ดอกพุดซ้อน” เพื่องานพระราชพิธีถวายพระเพลิงพระบรมศพ ในหลวง รัชกาลที่ ๙
วันนี้ (19 พ.ค.) ที่หอประชุมมนังคสิลา หลานหลวง กรุงเทพฯ วันที่ 19 พ.ค. ดร.วันดี กุญชรยาคง จุลเจริญ ประธานสภาสตรีแห่งชาติในพระบรมราชินูปถัมภ์ ร่วมกับองค์กรสมาชิก และองค์กรเครือข่าย จัดโครงการ “ร้อยรวมใจสตรีไทยประดิษฐ์ดอกไม้จันทน์ เพื่องานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช” เพื่อทูลเกล้าทูลกระหม่อมถวายในพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช
ดร.วันดีกล่าวว่า สภาสตรีฯ ได้จัดโครงการดังกล่าวเพื่อแสดงออกถึงความจงรักภักดี และน้อมรำลึกถึงพระมหากรุณาธิคุณของพระองค์ อีกทั้งเพื่อให้เกิดความรักความสามัคคีโดยการทำกิจกรรมจิตอาสาประดิษฐ์ดอกไม้จันทน์ โดยสภาสตรีแห่งชาติฯ จะเปิดการอบรบประดิษฐ์ดอกไม้จันทน์โดยครูจิตอาสา ระยะที่ 1 จำนวน 9,999 ดอก ระหว่างวันที่ 19 พ.ค. - 18 มิ.ย. 60 (เว้นวันหยุดราชการ) ที่หอประชุมมนังคสิลา และศูนย์ฝึกอาชีพสตรีไทย-จีน อาคารด้านหน้าบ้านมนังคสิลา ถนนหลานหลวง เขตดุสิต กรุงเทพฯ
ประธานสภาสตรีฯ กล่าวว่า ระยะที่ 2 นั้นช่วงระหว่างวันที่ 19 มิ.ย. - 1 ส.ค. 60 เป็นขยายการประดิษฐ์ดอกไม้จันทน์สู่องค์กรสมาชิก และองค์กรเครือข่าย โดยครูจิตอาสาประดิษฐ์ดอกไม้จันทน์ ร่วมกันประดิษฐ์ จำนวน 99,999 ดอก มี 4 แบบ ได้แก่ ดอกดารารัตน์ ดอกกุหลาบ ดอกกล้วยไม้ และ ดอกพุดซ้อน ซึ่งแต่ละดอกสื่อความหมายถึงความจงรักภักดีที่สตรีไทยร่วมใจกันทำถวายแด่พระบาทสมเด็จพระปรมินทรมหาภูมิพลอดุลยเดช
สำหรับ ดอกดารารัตน์ หรือดอก Daffodil เป็นดอกไม้ทรงโปรดของพระบาทสมเด็จพระเจ้าอยู่หัวภูมิพลอดุลยเดช และพระราชทานให้กับสมเด็จพระนางเจ้าสิริกิติ์ พระบรมราชินีนาถ อยู่เสมอ เมื่อครั้งยังทรงศึกษาและประทับอยู่ที่ประเทศสวิตเซอร์แลนด์ ดอกดารารัตน์นิยมใช้มอบให้แก่บุคคลอันเป็นที่รัก เพื่อบอกว่าไม่เคยหวังสิ่งใดตอบแทน และยังหมายถึงเกียรติยศ ความกล้าหาญ สัญลักษณ์ของความหวัง ชื่อดอกดารารัตน์ยังมีความหมายที่ลึกซึ้ง โดยคำว่า ดารา หมายถึง ดวงดาว คือสิ่งที่อยู่สูงสุด คำว่า รัตน์ หมายถึง แก้ว คือสิ่งที่มีค่า
ดอกกุหลาบ เป็นสัญลักษณ์แห่งความรักอันบริสุทธิ์ด้วยอานุภาพแห่งความจงรักภักดีของทวยราษฎร์ที่ระลึกถึงพระมหากรุณาธิคุณในองค์พระบาทสมเด็จพระปรมินทรมหาภูมิพลอดุลยเดช เพื่อถวายความอาลัยเป็นครั้งสุดท้ายแด่พระองค์ท่าน ผู้เป็นกษัตริย์ที่รักยิ่งของปวงชนชาวไทย
ดอกกล้วยไม้ เป็นสัญลักษณ์ของความมั่นคง ความรัก และความสง่างาม สมดังพระมหากรุณาธิคุณในการบำเพ็ญพระราชกรณียกิจเพื่อประชาชนของพระองค์
ดอกพุดซ้อน เป็นสัญลักษณ์ของความแข็งแรง สมบูรณ์ ความเจริญมั่นคง และรักแท้ ในความเป็นมงคล เชื่อกันว่าไม่ว่าจะเป็นพุดชนิดใดจะส่งผลให้มีความเจริญ มั่นคง แข็งแรงสมบูรณ์ ดั่งพระมหากรุณาธิคุณอันล้นพ้นที่พระองค์สร้างโครงการมากมาย สร้างความแข็งแรง สมบูรณ์ให้เกิดแก่พสกนิกรของพระองค์
“บิ๊กตู่” มอบเงินทุน SMEs โอดถูกว่าไร้ผลงาน เตือนเลือกแบบเดิมอาจเกิดปัญหาซ้ำ
“ประยุทธ์” เผยมีข้อมูลมือบึ้ม รพ.กำลังตามอยู่ ปูดบางเหตุมีการจ้าง
ปธ.กกต.ชี้ถ้าจัดเลือกตั้งรวมรับรองผลใน 150 วันส่อลำบาก ไม่วิจารณ์ “สมชัย” ยื่นศาลตีความ
“บิ๊กตู่” ชิมด้วงมะพร้าว แนะผู้ค้าใส่ใจคุณภาพ ไม่โกง แบบนี้มีสุข ไม่ใช่รวยแล้วหนีคุกไปนอก
“มีชัย” จ่อส่ง กม.ลูกฉบับที่ 3 ให้ สนช. สรรหา กกต.ยึด รธน. ย้ำใช้ ม.44 แก้ปมอีอีซีได้